SAL staak vlugte na Hongkong | Netwerk24
Deur Elvira Wood 21 November 2019 13:09
Die Suid-Afrikaanse Lugdiens (SAL) staak sy vlugte na Hongkong van Saterdag 23 November tot Saterdag 14 Desember.
Die SAL het Donderdag in 'n verklaring gesê dié besluit is geneem weens die "beduidende finansiële verliese" wat hy op dié roete ly. Die politieke onrus in Hongkong vererger sy verliese.
Deur die vlugte te staak, kan die SAL beter gebruik maak van sy hulpbronne en meer op streekdienste fokus, sê Philip Saunders, bedryfshoof van die SAL, in die verklaring.
Die SAL sê hy sal passasiers so gou moontlik kontak en reëlings met hulle tref. Die lugdiens vlieg tans vier keer per week tussen Johannesburg en Hongkong.
Die SAL sê hy is nie die enigste lugdiens wat sy vlugte na dié bestemming afskaal nie.
Luidens die verklaring het Cathay Pacific, Air China, Singapore Airlines, All Nippon Airways, United Airlines en ander ook reeds bedrywighede afgeskaal weens die onrus.
Die SAL sê hy sal Donderdag verdere aankondigings doen oor die status van sy streekvlugte.
Die staking het aanvanklik daartoe gelei dat die SAL al sy vlugte gestaak het. Hy het egter vroeër die week al sy internasionale vlugte, sowel as van sy streek- en plaaslike vlugte, hervat.